เกมแอ็กชัน (Action game) เป็นแนวเกมที่เน้นไปยังการกระทำ และการเคลื่อนไหวของผู้เล่น เกมแอ็กชันมีอยู่ในหลากหลายแนวเกม ตั้งแต่ [เกมผ่านด่าน] (https://store.epicgames.com/c/platform-games) ไปจนถึง [เกมยิงปืน](https://store.epicgames.com/c/shooter-games) หรือ [เกมต่อสู้](https://store.epicgames.com/c/fighting-games) และเกมอื่นๆ อีกมากมาย หากคุณสั่งให้ตัวละครเดินไปรอบๆ เคลื่อนไหวและตอบสนองต่อความท้าทายในเกม (เช่น ปีน กระโดด ต่อสู้) แบบเรียลไทม์ นั่นคือเกมแอ็กชัน
พูดแบบกว้างๆ ก็คือเกมแอ็กชันเป็นเกมที่ผู้เล่นต้องควบคุมการเคลื่อนไหว และการตอบสนองทางกายภาพของตัวละครในแต่ละด่าน นี่อาจเป็นเกมผ่านด่านแบบเลื่อนด้านข้าง ที่ซึ่งผู้เล่นจะถูกควบคุมให้เดินไปตามด่านต่างๆ เพื่อเก็บสะสมไอเทม และต่อสู้กับศัตรู เกมยิงในมุมมองบุคคลที่หนึ่ง (First-person shooter) ก็เป็นเกมที่ท้าทายในด้านการเคลื่อนไหวและการกระทำ แต่จะเป็นมุมมองจากตัวละครเอง ซึ่งทำให้การเล็งเป้าเป็นส่วนสำคัญของเกม เกมแอ็กชันในมุมมองบุคคลที่สาม (Third-person action) มักเป็นเกมที่โฟกัสที่การโจมตีระยะประชิดที่ต้องใช้การเคลื่อนไหวที่เกินจริง เกมเหล่านี้ดูเหมือนไม่ใช่แนวเดียวกัน และให้ความรู้สึกที่แตกต่างกันอย่างมาก แต่ก็ยังถือว่าเป็นเกมแอ็กชันเหมือนกัน
ความท้าทายในเกมแอ็กชันมักต้องใช้ปฏิกิริยาโต้ตอบที่แม่นยำ และรวดเร็ว การเพิ่มศัตรูให้เต็มพื้นที่ และนำปืนให้ผู้เล่นยิงศัตรูเหล่านั้นนับว่าเป็นพื้นฐานที่เกมแอ็กชันมี และมีเกมยอดเยี่ยมมากมายที่ทำแบบนี้เช่นกัน หลายๆ เกมมักจะเป็นสนามประลองที่ท้าทาย ซึ่งจำเป็นต้องมีความรู้เกี่ยวกับพื้นที่ รูปแบบการโจมตีของศัตรู และการอัปเกรด เกมแนวนี้ยังเป็นแนวเกมที่เหมาะสำหรับการต่อสู้กับบอส ซึ่งเป็นส่วนสำคัญของเกมแนวแอ็กชัน การต่อสู้กับบอสเป็นช่วงเวลาที่ผู้เล่นจะได้ต่อสู้กับศัตรูรูปแบบใหม่ที่ใหญ่กว่า แข็งแกร่งกว่า หรือเร็วกว่าศัตรูทั่วไป ซึ่งเป็นการต่อสู้ที่แตกต่างไปจากปกติ และเพิ่มความยากให้กับผู้เล่น โดยบางครั้งอาจจะต้องเล่นผ่านหลายด่าน
ทั้งนี้ยังมีเกมแอ็กชันมากมายที่ไม่มีปืน มีเกมที่ผู้เล่นวิ่งไปตามทางเดิน หลบกับดัก และโจมตี มีเกมที่คุณต้องซ่อนตัวจากศัตรูขณะที่พวกเขากำลังเดินลาดตระเวน จากนั้นรอจังหวะเหมาะๆ เพื่อหนีหรือโจมตี
เกมแอ็กชันสมัยใหม่หลายเกมให้ผู้เล่นสามารถกำหนดรูปแบบการเล่นของตัวเองได้ ตัวละครจะมีทักษะและสถานะตามที่ผู้เล่นเลือกที่เรียกว่า "Build" ซึ่งจะทำให้อวตาร์ของผู้เล่นแต่ละคนแตกต่างจากของผู้เล่นคนอื่นๆ คุณสามารถสร้างตัวละครด้วยการตั้งค่าสถานะโดยเน้นไปที่ความแข็งแกร่งเป็นหลัก ซึ่งช่วยให้คุณสามารถใช้อาวุธขนาดใหญ่ และเผชิญหน้ากับการต่อสู้ได้ หรือคุณสามารถสร้างตัวละครที่ลอบเร้น โดยค่าสถานะ และอาวุธของคุณจะช่วยให้คุณได้เปรียบ ในขณะที่คุณลอบไปในที่ต่างๆ ของด่าน ในเกมเดียวกันอาจมี Build ของตัวละครที่ต่างกันอย่างมาก โดยขึ้นอยู่กับการตั้งค่าของผู้เล่น